**OBISK MINISTRA ZA GOSPODARSKI RAZVOJ IN TEHNOLOGIJO ZDRAVKA POČIVALŠKA**

SPOROČILO ZA JAVNOST

Spoštovani,

Kranjsko Goro je danes, 07. maja 2021 obiskal **minister za gospodarski razvoj in tehnologijo**, gospod **Zdravko Počivalšek** z delegacijo, **v.d. direktorja direktorata za turizem MGRT, Ksenijo Flegar** in **poslanko DZ Matejo Udovč** ter **predstavniki lokalnega odbora stranke SMC**. Ministra je sprejel župan občine Kranjska Gora Janez Hrovat. Rdeča nit pogovora so bili razvojni projekti v občini Kranjska Gora, nadaljnji razvoj trajnostnega turizma v občini, pregled aktualnega stanja v zvezi z koronavirusno epidemijo in z njo povezanimi sproščanji vladnih ukrepov za preprečitev širjenja virusa.

**Minister Zdravko Počivalšek** je ob koncu srečanja izrazil navdušenje nad predstavljenimi razvojnimi projekti, ki so v teku oziroma so načrtovani v zvezi z razvojem smučišč in izrazil trdno prepričanje, da *»bomo skozi novo finančno strategijo in z novimi finančni sredstvi za spodbujanje investicij z načrtom razvoja turističnih kapacitet v Kranjski Gori lahko uskladili načrte z občino Kranjska Gora«.*

V zvezi s trenutno COVID situacijo je sporočil, da so se na včerajšnjem sestanku z Obrtno zbornico Slovenije in ostalimi ministrstvi uskladili in dogovorili za nov pristop sproščanja dejavnosti. Glede na nov pristop se v vseh regijah ne glede na semafor odpirajo vse terase gostinskih lokalov. Notranjost bo odprta po tako imenovanim PCT pristopu (preboleli, cepljeni in testirani). Ponovno je pozval, da se vsi ki s(m)o na terenu držimo ukrepov, ki so predvideni in priporočeni s strani NIJZ in tako gostom omogočijo zdravo bivanje in dopustovanje.

**Župan občine Kranjska Gora, Janez Hrovat** je ob sprejemu delegacije izrazil zadovoljstvo, da se je pred nekaj dnevi na Odboru za izobraževanje, znanost, šport in mladino s potrditvijo novele zakona o planinskih poteh uredilo tudi to področje na katerega so v zadnjih letih na občini Kranjska Gora pogosto opozarjali. Poseben poudarek v svojem uvodu je župan namenil FIS Svetovnemu nordijskemu prvenstvu, ki ga bo leta 2023 gostila občina Kranjska Gora.

Ob tem je izpostavil nujnost podpisa partnerskega sporazuma in odkup pravic, ki bo omogočilo promocijo znamke I Feel Slovenia v okviru prvenstva ter pomoč pri pridobivanju dovoljenj in urejanju infrastrukture izven Nordijskega centra Planica kot so površine za mirujoči promet, izboljšanje cestne pretočnosti in optične povezave do Planice. Poudaril je, da imajo tovrstni projekti močan multiplikativen učinek in doprinos k razvoju celotne regije ter močno prispevajo k še boljši prepoznavnosti Slovenije v svetu.

**Direktor Turizma Kranjska Gora, Blaž Veber** je v svojem nagovoru ministra in vseh prisotnih predstavil načrt za nadaljnji trajnostni razvoj destinacije Kranjska Gora, za uspešnost katerega je nadvse pomembno umeščanje infrastrukture, to je kolesarskih, sprehajalnih in pohodniških poti v prostor ter sistemska uskladitev in ureditev te problematike na nacionalnem nivoju, začenši s pripravo zakona. Poudaril je še, da za leto 2021 nihče ni pričakoval črnega scenarija kot ga trenutno kažejo številke prenočitev na destinaciji, saj je trenutni upad števila nočitev že v prvi polovici leta več kot 30%, kar je enako upadu, ki ga je destinacija beležila v celotnem letu 2020.

Zaključil je, da je *»bil turizem kot gospodarska panoga posebno velik ujetnik epidemije«*, zato je po njegovem mnenju turizmu potrebnonameniti posebno pomoč, česar se tudi MGRT in ostali odločevalci vedno bolj zavedajo«.